b'\n_START_ARTICLE_\nHerman II. Celjski\n_START_SECTION_\nPregled\n_START_PARAGRAPH_\nHerman II. je bil sin Hermana I. Celjskega in Katarine Kotromani\xc4\x87. Pod njegovim vodstvom je rodbina Celjskih, ki jo je vodil med letoma 1385 in 1435, dosegla prvi vrhunec mo\xc4\x8di._NEWLINE_Petdesetletno vladanje Hermana II. je zaznamovalo \xc5\xa1irjenje posesti in mo\xc4\x8di, predvsem pa dva dogodka: bitka pri Nikopolju 1396, po kateri se zaradi Hermanove vloge pri re\xc5\xa1itvi ogrskega kralja in poznej\xc5\xa1ega nem\xc5\xa1kega cesarja Sigismunda Luksembur\xc5\xa1kega Celjski uveljavijo kot pomemben dejavnik evropske politike in afera iz leta 1422, ko se je sin Friderik II. Celjski po nepojasnjeni smrti \xc5\xbeene Elizabete Frankopanske poro\xc4\x8dil z Veroniko Deseni\xc5\xa1ko. Herman, ki se zaradi dinasti\xc4\x8dno-politi\xc4\x8dnih na\xc4\x8drtov in razlogov ni mogel pomiriti s to zvezo, je najprej zaprl sina, nato \xc5\xa1e Veroniko, jo prepeljal v Celje, kjer jo je postavil pred sodi\xc5\xa1\xc4\x8de, ki pa jo je oprostilo. Kljub temu je Herman dosegel svoje, saj sta jo pod gradom Ojstrica pri naselju Tabor v Savinjski dolini, kjer je bila zaprta, njegova viteza utopila._NEWLINE_Izjemnost Hermana II. so opazili \xc5\xbee njegovi sodobniki: v njegovo \xc4\x8dast in slavo je bila spisana Celjska kronika, ki je bila za\xc4\x8deta \xc5\xbee kmalu po smrti grofa, kon\xc4\x8dana pa po nenadnem koncu dinastije.\n_START_SECTION_\nVzpon Celjskih\n_START_PARAGRAPH_\nS pridobitvijo obse\xc5\xbenih posestev na \xc5\xa0tajerskem, Koro\xc5\xa1kem, Kranjskem, Ogrskem, v hrva\xc5\xa1kem Zagorju in Slavoniji ter s sklepanjem pomembnih sorodstev in zavezni\xc5\xa1tev je ustvaril mogo\xc4\x8dno materialno podlago za izreden vzpon celjske dinastije._NEWLINE_Politi\xc4\x8dno ali sorodstveno se je povezal z najvplivnej\xc5\xa1imi osebnostmi tega dela Evrope (ogrskim in nem\xc5\xa1kim kraljem in cesarjem Sigismundom Luksembur\xc5\xa1kim, poljskim kraljem Vladislavom Jagielom, bosenskim kraljem Tvrtkom II. itd.) in gojil jasno vizijo \xe2\x80\x93 postati dr\xc5\xbeavni knez \xe2\x80\x93 biti torej podlo\xc5\xbeen samo kralju. Ve\xc4\x8d kot dobro izhodi\xc5\xa1\xc4\x8de torej za kasnej\xc5\xa1e poseganje po kroni. Tega sam ni do\xc4\x8dakal, sta pa njegova potomca \xe2\x80\x93 sin Friderik II. in vnuk Ulrik II. postala dr\xc5\xbeavna kneza samo leto dni po Hermanovi smrti; hkrati je bila ustanovljena tudi Celjska kne\xc5\xbeevina.\n_START_SECTION_\nBitka pri Nikopolju\n_START_PARAGRAPH_\nV bitki s Osmani pri Nikopolju, leta 1396, v kateri je bila evropska vite\xc5\xa1ka vojska pora\xc5\xbeena, je Herman uspe\xc5\xa1no re\xc5\xa1eval kralja Sigismunda, ki sta mu \xc5\xbee grozila smrt ali ujetni\xc5\xa1tvo. Herman je bil \xc5\xbee takoj po vrnitvi nagrajen z mestom Vara\xc5\xbedin in gospostvi Vinica v Podravini in Vrbovec v Zagorju, \xc4\x8dez dve leti pa mu je Sigismund podelil v dedni fevd hrva\xc5\xa1ko grofijo Zagorje in Celjski so svoji titulaturi dodali zagorski grofovski naslov.\n_START_SECTION_\nVstop v krog kraljeve dru\xc5\xbeine\n_START_PARAGRAPH_\nHerman je skupaj z ogrskim svakom Nikolajem Gorjanskim spretno posegel v spor o legitimnosti kralja Sigismunda do ohranitve ogrske krone po smrti kraljice Marije, ki mu ni zapustila potomca. Del ogrskega plemstva je kralja konec aprila 1401 zaprl na gradu Gorjanskega Sikl\xc3\xb3s._NEWLINE_Po diplomatskem sporazumu je bil eden od pogojev za izpustitev Sigismunda (oktobra 1401) zaroka s h\xc4\x8derko Hermana, takrat komaj 9-letno Barbaro; Nikolaj Gorjanski pa je postal palatin ogrskega kraljevstva. Kralj Sigismund je ta pogoj sprejel, \xc4\x8deprav je bil \xc5\xbee od leta 1396 zaro\xc4\x8den s h\xc4\x8derko bri\xc5\xbe\xc5\xa1kega vojvode Henricha Margareto in je bila njegova nevesta \xc5\xbee na poti na Ogrsko._NEWLINE_Svadba z Barbaro je bila \xc5\xa1ele \xc4\x8dez \xc5\xa1tiri leta, sredi novembra leta 1405. Barbara je tedaj imela 13, Sigismund pa 37 let. Leta 1405 je Herman prejel v zastavo \xc4\x8cakovec z Med\xc5\xbeimurjem ter 1406 upravo nad zagreb\xc5\xa1ko \xc5\xa1kofijo z zagreb\xc5\xa1kim Gradcem. Postal je tudi dedni hrva\xc5\xa1ki ban. Leta 1406, je Herman s poroko h\xc4\x8derke Barbare s Sigismundom Luksembur\xc5\xa1kim postal svak ogrskega kralja, ki je 1410 postal nem\xc5\xa1ki, 1420 \xc4\x8de\xc5\xa1ki kralj, 1433 pa rimsko-nem\xc5\xa1ki cesar.\n_START_SECTION_\nMed evropsko plemi\xc5\xa1ko elito\n_START_PARAGRAPH_\nKmalu po pridobitvi Zagorja je Herman ustanovil pavlinski samostan v Lepoglavi, 1407 pa je ob spodnji Krki ustanovil Kartuzijanski samostan Pleterje. Na izjemno dobre odnose Hermana s kartuzijani ka\xc5\xbeejo zapisi in imenovanje Hermana na generalnem kapitlju za za\xc5\xa1\xc4\x8ditnika (protector) leta 1409. Po letu 1420 je v Celju na dvoru Celjskih bival oglejski patriarh, ko so Benetke zasedle Furlanijo z Oglejem._NEWLINE_Ob ustanovitvi Zmajevega vite\xc5\xa1kega reda leta 1408, so Celjski s Hermanom na \xc4\x8delu na prvem vrhuncu mo\xc4\x8di: v ustanovni listini sta med \xc5\xa1tiriindvajsetimi \xc4\x8dlani Herman in sin Friderik na\xc5\xa1teta med prvimi._NEWLINE_Na svoje pomembno mesto ob cesarju je pokazal tudi leta 1414, na koncilu v Konstanci, ko je namesto renskega palatinskega grofa in volilnega kneza nosil zlato jabolko.\n_START_SECTION_\nPrizadevanja za Celjsko kne\xc5\xbeevino\n_START_PARAGRAPH_\nNa Hermanovo pro\xc5\xa1njo mu je Sigismund podelil krvno sodstvo v njegovi grofiji. Za razvoj Celjske grofije v de\xc5\xbeelo je bila zelo pomembna pridobitev dedi\xc5\xa1\xc4\x8dine po 1418 izumrlih Ortenbur\xc5\xa1kih grofih, ki jo je Herman prejel 1420 v Breslauu. Naslednji korak proti kne\xc5\xbeevini je bil 18. december 1423, ko je Ernest \xc5\xbdelezni izro\xc4\x8dil Hermanu listino iz 1308, po kateri so imeli Celjski od Habsbur\xc5\xbeanov v fevdu svojo prej alodialno posest. S tem se je odpovedal fevdnemu gospostvu nad Celjskimi. V zameno je moral Herman izro\xc4\x8diti kar 14 posestev. Listina iz 1430 (verjetno le v obliki koncepta), ka\xc5\xbee da je hotel Sigismund Celjske pokne\xc5\xbeiti, a so to verjetno prepre\xc4\x8dili Habsbur\xc5\xbeani. Celjski so v zameno za neuspeli povzdig prejeli rudni\xc5\xa1ki regal.\n_START_SECTION_\nKonec \xc5\xbeivljenjske poti tik pred pokne\xc5\xbeenjem\n_START_PARAGRAPH_\nLeta 1435, dve leti po tem, ko je Sigismund postal cesar, je dal poklicati ostarelega Hermana v ogrsko prestolnico Bratislavo, kjer ga je nameraval pokne\xc5\xbeiti, a je grof zbolel in 13. oktobra umrl. Pokopali so ga v samostanu Pleterje, ki ga je sam ustanovil, in to pod stopnicami glavnega oltarja, s \xc4\x8dimer so mu kartuzijani izkazali najve\xc4\x8djo \xc4\x8dast.'